	
	    Budapest Főváros Önkormányzata


	
	    

	
	    Városfejlesztési Főpolgármester-helyettes

	*1000041377421*
	*1000041377421*
	ikt. szám:
	FPH059 /363 - 6 /2012
	
	tárgy: Javaslat a Budapest Főváros Önkormányzata és Budapest Főváros X. kerület Kőbányai Önkormányzat között, a kerület kisebb területegységeire készülő Kerületi Városrendezési és Építési Szabályzatról szóló megállapodás elfogadására

	
	előkészítő:
	Városépítési Főosztály

	
	egyeztetésre megküldve:
A Fővárosi Közgyűlés állandó Bizottságai és tanácsnokai részére




Előterjesztés
a Közgyűlés részére
Tisztelt Közgyűlés!
Az épített környezet alakításáról és védelméről szóló 1997. évi LXXVIII. törvény (a továbbiakban: Étv.) 13. § (4) bekezdése előírja, hogy a törvényben meghatározott településrendezési eszközök közül a helyi építési szabályzat a település  - a fővárosban a kerület – egészére, vagy annak egyes részeire készülhet. Ez utóbbi esetben a későbbi szabályozások az első szabályzat módosítását (kiegészítését) jelentik.
Az Étv. a fővárosra vonatkozó sajátos rendelkezései között a 14. § (3) bekezdésében úgy rendelkezik, hogy „a fővárosi kerületi önkormányzatnak – a fővárosi építési keretszabályzat keretein belül – a kerület egészére vonatkozóan kerületi építési szabályzatot kell megállapítania. A fővárosi és a kerületi önkormányzat megállapodása esetén kisebb területegységre is megállapítható kerületi építési szabályzat”. 
A X. kerület Kőbányai Önkormányzat Képviselő-testülete először 2006-ban - az Étv. fent hivatkozott előírásainak mai formáját megállapító módosítása (2006. évi L. törvény) után - döntött arról először, hogy az Étv. 14. § (3) bekezdésének megfelelően megállapodást kíván kötni a Fővárosi Önkormányzattal, amely alapján kisebb területegységekre is készülhet kerületi építési szabályzat. Ez a kezdeményezés azonban az akkori előkészítő egyeztetések után nem vezetett eredményre.
Tekintettel arra, hogy a X. kerület közigazgatási területére az Étv. hatályba lépését követően igen sok egy, vagy csak néhány tömbre kiterjedő kerületi szabályozási terv készült és van még jelenleg is hatályban (120 db) a Kőbányai Önkormányzat megkezdte a ma hatályos Étv.-nek megfelelő a kerület teljes közigazgatási területére vonatkozó, egységes elvekre épülő, ütemezetten, területrészenként készülő Kerületi Városrendezési és Építési Szabályzat elkészítését figyelemmel arra is, hogy az Étv. kártalanítási szabályai miatt az Önkormányzat költségvetését ne terheljék további kiadások. A Kerületi Városrendezési és Építési Szabályzat kisebb területegységekre történő megállapításához szükséges, az Étv. 13. § (4) bekezdés szerinti megállapodás Fővárosi Önkormányzattal történő megkötését a Kőbányai Önkormányzat a múlt év során újra kezdeményezte. 
A szükséges egyeztetések lefolytatása után az 1. számú melléklet szerinti megállapodás-tervezet és annak mellékletei elfogadásához kérem T. Közgyűlés egyetértő döntését. 
Határozati javaslat
A Fővárosi Közgyűlés úgy dönt, hogy:

Jóváhagyja, megköti Budapest Főváros X. kerület Kőbányai Önkormányzattal a területrészenként megállapításra kerülő Kerületi Városrendezési és Építési Szabályzat készítéséről szóló megállapodást az előterjesztés 1. számú mellékletében foglaltaknak megfelelően, és felhatalmazza a főpolgármestert annak aláírására.
határidő:	30 napon belül
felelős: 	Tarlós István  főpolgármester

Határozathozatal módja: a határozati javaslat elfogadásához egyszerű szavazattöbbség szükséges.

